google/wiki40b huggingface dataset:
הנסיך ג'ורג' מקיימברידג'

לידתו

קתרין, הדוכסית מקיימברידג', ילדה את בנה ב-22 ביולי 2013 בשעה 16:24 (שעון מקומי), באגף הפרטי של בית החולים סנט מרי במערב לונדון, בו ילדה הנסיכה דיאנה את בניה ויליאם והארי ב-1982 וב-1984.
מטח של 21 פגזים נורה בצהרי יום שלישי (למחרת הלידה) בגרין פארק בלונדון לציון לידתו של התינוק, כמקובל בלידת צאצאים למשפחה המלכותית.
הודעה על הלידה פורסמה לראשונה רק בשעות הערב, כארבע שעות לאחר שהתינוק נולד. בהודעה שפורסמה מטעם ארמון בקינגהאם לעיתונות נמסר כי שמו המלא של התינוק יפורסם בהמשך וכן פורסם כי תוארו המלכותי מרגע הולדתו הוא "הוד מעלתו המלכותי, נסיך קיימברידג'".
על אף ההודעה לעיתונות, כמיטב המסורת בלידות מלכותיות, לידתו של הנסיך פורסמה רשמית באיגרת חגיגית שהוצבה על מעמד מיוחד מזהב מחוץ לארמון בקינגהאם. את האיגרת העביר לארמון שליח מיוחד שיצא מבית החולים ברכב שרד היישר אל מעונם של בני משפחת המלוכה. באיגרת נכתב: "הוד מעלתה הדוכסית מקימבריידג' ילדה בשלום בן בשעה 16:24 היום. הוד מעלתה ובנה במצב טוב".

ביוגרפיה

ב-23 באוקטובר 2013 הוטבל לנצרות תוך שימוש במי נהר הירדן מארץ ישראל. הטקס הרשמי והפרטי נערך בלונדון בנוכחות כל בני משפחת המלוכה ושבעת סנדקיו הנבחרים. באפריל 2014, בגיל 9 חודשים, התלווה להוריו בביקור מלכותי רשמי ראשון שלו בניו זילנד ובאוסטרליה.
ב-7 בספטמבר 2017 החל ללמוד בבית ספר יסודי בלונדון.
בת-אל פאפורה

קורות חיים

נולדה ברומניה, בת בכורה להורים שלמדו שם רפואה. כשהייתה בת שנתיים חזרה עם הוריה לישראל, והתגוררה בקריית ים ואחר כך בקריית חיים. פאפורה סובלת מאכונדרופלזיה, מחלה הגורמת לגמדות - גובהה הוא 1.22 מטר - אך לפי ראיונות שנעשו עמה אין זה מפריע לה, ועל כן מתואר סיפור הצלחתה כהגשמת חלום על אף המוגבלויות.
בשנת 2000 שיחקה לראשונה במחזמר המצליח "אוליבר טוויסט" בבימויו של מנחם גולן בתיאטרון "הבימה". מיד לאחר מכן התחילה לימודים בבית הספר "רעות" לאומנויות, חיפה במגמת תיאטרון והמשיכה בתיכון "ויצו" לאומנויות. התנדבה לצה"ל - תחילה בשירות כמש"קית ת"ש במפקדת הצנחנים ולאחר מכן, כשדרנית בגלי-צה"ל וגלגלצ. עם סיום שירותה הצבאי, החלה ללמוד בסטודיו למשחק "ניסן נתיב", תל אביב. בשנים שלאחר מכן, השתתפה פאפורה במגוון הפקות, סדרות ומופעים.
במאי 2014 החלה להופיע במופע "אני בת-אל", סטנדאפ-דוקומנטרי מעורר השראה אותו כתבה, הפיקה ומבצעת. במופע למעלה ממיליון איש במעל ל-400 הופעות ברחבי הארץ. ב-2017 המופע תורגם לאנגלית והתקבל לפסטיבל התיאטרון הבינלאומי הגדול בעולם, "אדינברו פרינג".
בשנת 2016 השתתפה במיזם TEDx עם הרצאתה "Bigger is Better", בה היא מספרת את סיפור חייה. הקלטת ההרצאה הגיעה למעל שני מיליון צפיות.
בשנת 2013 הצטרפה ללהקת השחקנים של תיאטרון גשר בהצגה "הדיבוק", בבימוי יבגני אריה. בשנת 2015 הצטרפה לתיאטרון הקאמרי ושיחקה בהצגה "אופרה בגרוש" בבימויו של גילעד קמחי.
בשנת 2010 שיחקה בסרט הקולנוע "פעם הייתי" בבימויו של אבי נשר בתפקיד סילביה. באותה השנה השתתפה בסדרת הילדים "הפיג'מות". בשנת 2015 השתתפה בסדרת הילדים "גאליס" בתפקיד "סיגריט" ובשנת 2017 השתתפה בסדרה "שמחות" מבית "רשת". בשנת 2019 השתתפה בסדרה "מטומטמת" המשודרת בהוט בתפקיד בת שבע.
בין השנים 2007–2009 שידרה בגלי צה"ל וגלגלצ, בשנת 2009 שידרה ברדיו חיפה ובשנת 2011 שידרה בתחנת הרדיו "אקו 99FM".
בשנת 2018 נישאה לניר בורנשטיין.
באוגוסט 2019 פורסם כי היא מצפה לילד ראשון.
רפואת חירום

רפואת חירום היא ענף במדעי הבריאות העוסק בטיפול במצבי חירום רפואיים בתנאי שדה, כלומר, שלא במסגרת בית חולים.
בין בעלי המקצוע העוסקים בענף זה ניתן למנות מגיש עזרה ראשונה (מע"ר), חובש (לסוגיו השונים), ופרמדיק, כאשר האחרון הוא בעל הסמכות הבכיר ביותר בענף רפואת החירום ומתפקד כמנהל הטיפול הרפואי.
ייחודם של מצבי חירום רפואיים בשדה נעוץ במגבלות הקיימות, מטבע הדברים, על שימוש באמצעים רפואיים מתקדמים המצויים בדרג בית החולים (כגון, דימות רפואי, בדיקות מעבדה, ועוד). בהתאם לכך, ענף רפואת החירום עוסק ביישום ובפיתוח שיטות טיפול המסוגלות להתגבר על מגבלות אלה. נושא מרכזי בו עוסקת רפואת חירום הוא ניהול מצבי אסון ואירועים רבי-נפגעים במגוון רחב של מתארים, כגון, אסונות טבע, רעידות אדמה, פגיעות בזמן מלחמה, אירועי טרור, אירועי חומרים מסוכנים, ועוד.
צוותי רפואת חירום במגזר האזרחי פועלים בעיקר במערכי אמבולנסים ומסוקים של גופי רפואת חירום ממלכתיים ופרטיים, ביחידות חילוץ, בגופים ביטחוניים, וכן במסגרות צבאיות דוגמת חיל הרפואה בצה"ל.

ערכת עזרה ראשונה


בישראל נדרש להתקין "ארגז עזרה ראשונה" בכל מקום עבודה, לפי סעיף 147 (א) וסעיף 151 לפקודת הבטיחות בעבודה (נוסח חדש), התש"ל-1970. אף כי תכולת הארגז קבועה בפקודה, מתריע פרופסור יואל דונחין, מנהל המרכז לבטיחות החולה בבית החולים הדסה עין כרם, כי בפועל נמכרים גם פריטים יקרים שאינם מועילים להצלת חיים. פרופ' דונחין ממליץ להכין בכל בית ארגז ולרשום עליו את מספרי הטלפון של מגן דוד אדום ושל שירותי כבאות והצלה. לטענת פרופ' דונחין:
מסיכות פשוטות וזולות המאפשרות להנשים כמעט כל אדם מבוגר הן הציוד ההכרחי ביותר בתיבת העזרה הראשונה. הדרך היעילה ביותר לניקוי פצע היא שטיפה במים זורמים. אין כל צורך בתמיסות חיטוי או במריחת תמיסת יוד, שאמנם צובעת את המקום אך ערכה אינו רב. עצירת דמם יעילה נעשית על ידי לחיצה באצבע בחוזקה. שימוש בחוסם עורקים מותר רק למי שהוכשר לכך, מה גם שיעילותו של אמצעי זה אינה ודאית.
כלומר, להצלת חיים ולהגשת עזרה ראשונה לא נחוץ ארגז המכיל את מה שהחוק קובע, אלא ידע פשוט ומעט אימון, שכמותו אפשר לרכוש בקורסי החיאה בסיסיים. בקורס כזה לומדים כיצד הרמת הלסת מאפשרת לפתוח לרווחה את דרכי האוויר, כיצד עיסוי חזה קונה דקות יקרות מפז ומאפשר לצוות הרפואי להמשיך ולבצע החיאה מוצלחת. את הפדים, המשחות, הפלסטרים והכדורים להקלת כאב ראש אפשר לשמור בכל מקום, בידיעה שהם אינם בגדר עזרה ראשונה כלל ועיקר.
— פרופסור יואל דונחין, מתוך ערכת העזרה הראשונה הפכה לערכת קפה
חידת שמונה המלכות

חידת שמונה המלכות היא חידת שחמט שבה יש למקם שמונה מלכות שחמט על לוח שחמט כך שאף אחת מהן לא מאיימת על אף אחת מחברותיה. החידה היא מקרה פרטי של בעיית n המלכות, בעיה דומה בה יש להציב n מלכות על לוח בגודל n x n‏.
לחידה 92 פתרונות: 12 יסודיים, ומהם מקבלים בעזרת שיקוף וסיבוב הלוח את שאר הפתרונות.

היסטוריה

החידה הוצגה לראשונה בשנת 1848 על ידי שחקן השחמט מקס בזל. במשך השנים, מתמטיקאים רבים, לרבות גאוס, חקרו את הבעיה. בשנת 1874 הציע ס. גונת'ר דרך לפתרון בעזרת דטרמיננטות וגלישר שיפר פתרון זה.
בית הכנסת טמפל (פשמישל)

היסטוריה

בית הכנסת טמפל עמד ברחוב יגלונסקה (Jagiellonska), ליד הנהר סן. הוא נחנך ב-18 בספטמבר 1890. מבנה הלבנים המסיבי נבנה בסגנון רומנסק, ובסגנון אדריכלי פופולרי בו נבנו בתי כנסת במאה התשע עשרה ובתחילת המאה העשרים. הוא תוכנן על ידי האדריכל סטניסלב מאיירסקי (1872–1926), בוגר בית הספר הפוליטכני בלבוב. התפילות התקיימו בחלקן בפולנית ולטמפל היה עוגב. בניגוד לבתי כנסת רפורמיים במאה העשרים, בטמפל הייתה גלריה נפרדת לנשים, בעוד גברים ישבו בקומה הראשונה.
בספטמבר 1939, בעת הפלישה הנאצית, נשרף בית הכנסת "הטמפל" על ידי הפולשים הנאצים.
בשנת 1956 נהרסו שרידי בית הכנסת.
קיזומבה

קיזומבה (בפורטוגזית Kizomba) הוא מונח המתאר סוגה מוזיקלית וסגנון ריקוד שמקורו באנגולה של שלהי שנות ה-70 של המאה ה-20 ותחילת שנות ה-80 . מוזיקת הקיזומבה היא מוזיקה מודרנית המשלבת מקצב אפריקאי ומתאפיינת במקצב איטי ורומנטי. השם לקוח משפת הקימבונדו, אחת השפות המדוברות באנגולה, ומשמעותו "מסיבה".

היסטוריה

הניצנים ראשונים של ריקוד הקיזומבה היו בשנות ה-70 המאוחרות באפריקה, בעיקר במדינות אנגולה וכף ורדה אשר קיבלו עצמאות בשנת 1975, לאחר שנים שהיו תחת שליטה קולוניאלית של פורטוגל. מוזיקת הקיזומבה הושפעה מריקוד ומוזיקת הסמבה (Semba), הריקוד המסורתי של אנגולה, וכן ממקצבים אירופאיים שחדרו לאזור בזמן התקופה הקולוניאלית. אך שבעוד מוזיקת הסמבה מתאפיינת במקצב מהיר, מוזיקת הקיזומבה מתאפיינת במקצב איטי רומנטי ואף חושני יותר. מרבית שירי הקיזומבה הם בשפה הפורטוגזית אך עקב העלייה בפופולריות של הקיזומבה, ניתן למצוא שירי קיזומבה במגוון שפות. מוזיקאים מובילים בז'אנר הקיזומבה הם: נלסון פרייטס, מיקה מנדז, אטים, C4 פדרו, אנסלמו ראלף, קאלו פסקואל.

ריקוד הקיזומבה

ריקוד הקיזומבה הוא ריקוד זוגי בו הגבר נדרש למיומנות הובלה גבוהות על מנת לשמור על קצב נכון ועל איזון המשקל עם הבחורה. מצב הבסיס של הריקוד הוא עמידה צמודה של הגבר המוביל מול האישה המובלת, חזה מול חזה. ההובלה נעשית מהחזה, כשיד ימין של הגבר עוטפת את גב הבחורה ומשמשת כמסגרת תומכת להובלה. יד שמאל של הגבר אוחזת ביד ימין של הבחורה ואינה משפיעה כלל על הריקוד. כאמור, ריקוד הקיזומבה הוא איטי והוא מורכב מצעדים מדויקים ו"רובוטיים", תוך כדי דריכה חזקה של כף הרגל על הרצפה. הריקוד הוא רומנטי במהותו ומעביר רגש בין הרוקדים, אך הוא יכול להיות אף בעל אופי חושני. ריקוד הטרשינייה, ממשפחת ריקוד הקיזומבה, הוא למעשה הגרסה החושנית המובהקת של הקיזומבה. רקדני קיזומבה פופולריים הם: שרה לופז (ספרד), אלביר (ספרד), טוני פירטה (צרפת), מורנסו (אנגולה).

פופולריות

ריקוד הקיזומבה זוכה לפריחה. מוקדים מרכזיים בהן הריקוד זוכה לפופולריות עצומה הן בצרפת ופורטוגל ובמדינות מזרח אירופה רבות, בעיקר בקרב מדינות יוצאות ברית המועצות, כגון: רוסיה, ליטא, אוקראינה, לטביה. מדינות נוספות בהן הריקוד צובר תאוצה הן מדינות סקנדינביה, גרמניה, ספרד, ארצות הברית.

קיזומבה בישראל

ריקוד הקיזומבה נכנס לישראל בעשור השני של המאה ה-21, אך לא זכה לפופולריות גדולה. עם זאת, החלה התעוררות וניתן לראות את הריקוד במגוון מועדוני ריקוד לטיניים (אף על פי שהריקוד עצמו אינו לטיני) וכן בפסטיבלי מוזיקה לטינית המתקיימים במהלך השנה באילת ובמוקדים אחרים בארץ.
מליסה ראוש

ביוגרפיה

ראוש נולדה בעיירה מרלבורו שבניו ג'רזי, למשפחה יהודית. יש לה תואר במשחק מקולג' מרימאונט במנהטן.

קריירה

בזמן שלמדה משחק ראוש עשתה מופעי סטנד-אפ באזור מנהטן. ראוש התפרסמה בניו יורק בזכות הופעתה בהצגת היחיד "The Miss Education of Jenna Bush", המתארת את דמותה של בת הנשיא לשעבר, ג'נה בוש. ההצגה זכתה לשבחים בביקורות ובהצגות שבה שיחקה ראוש נמכרו כל הכרטיסים.
ב-2009 ראוש שיחקה בתפקיד אורח את דמותה של ד"ר ברנדט רוסטנקובסקי, אשתו של הווארד וולוויץ (סיימון הלברג) בסדרת הטלוויזיה של ה-CBS המפץ הגדול. מתחילת 2010, במהלך העונה הרביעית של התוכנית, היא קודמה לתפקיד קבוע בסדרה.
ראוש השתתפה בתוכנית הטלוויזיה "Best Week Ever" בערוץ VH1.
ראוש הופיעה בדם אמיתי ב-2010 כסאמר, ובסדרה "המשרד". בנוסף, ראוש הופיעה במהדורה האמריקאית המחודשת של סדרת הטלוויזיה האוסטרלית "קאת & קים". היא הופיעה גם בסדרת הטלוויזיה "Dirty Sexy Money", ובסרטי הקולנוע "אחי, אני אוהב אותך" ו"עידן הקרח: מסלול התנגשות". בשנת 2015 שיחקה בתפקיד ראשי בדרמה הקומית "מדליית ארד", בתפקיד הופ-אן גרגורי, מתעמלת אמנותית בעבר שזכתה במדליית ארד ולאחר 10 שנים שבה למקצוע על פי בקשה אחרונה של המאמנת שלה.

חיים אישיים

נשואה למחבר הספרים וינסטון ראוש, ששינה את שם משפחתו "בייגל" לזה שלה כשנישאו.
מתים במשרה חלקית

עלילה

גיבורת הסדרה היא ג'ורג'יה (ג'ורג') לאס, נערה בת 18 המוצאת את מותה בפרק הראשון של הסדרה, לאחר שמכסה אסלה של תחנת החלל הרוסית מיר נוחתת על ראשה. במקום לעבור לעולם הבא, ג'ורג' נשארת בסיאטל ומתפקדת כחלק מצוות של מלאכי מוות (קוצרים), שתפקידם לאסוף נשמות של אנשים שניות ספורות לפני מותם. ג'ורג' אינה מסתגלת בקלות למצבה החדש ומתקשה למלא את הוראות הבוס (רוב) שלה להתנתק מחייה הקודמים. במקביל, הצופים מלווים גם את התמודדותם של הוריה של ג'ורג' ואחותה הקטנה והמוזרה עם מותה.
אוניברסיטת אמורי

דירוג

נכון ל-2008 מדורגת אמורי במקום ה-17 בין האוניברסיטאות בארצות הברית בלימודי תואר ראשון על פי המדרג של U.S. News & World Report. התוכנית לתואר שני בבית הספר למנהל עסקים על שם גויזטה (Goizueta) דורגה בשנת 2008 במקום ה-20 בארצות הברית בידי BusinessWeek, במקום ה-18 בידי פורבס, ובמקום ה-26 על ידי ה-Financial Times. תוכנית מנהל העסקים ללימודי תואר ראשון דורגה בשנת 2007 בידי BusinessWeek במקום ה-4. בית הספר לרפואה מדורג במקום ה-20. בית הספר למשפטים דורג במקום ה-22 בידי U.S. News and World Report.

סמלי האוניברסיטה

במרכז סמלה של האוניברסיטה נמצאים לפיד וחצוצרה מוצלבים. הלפיד מסמל את אור החכמה והידע והחצוצרה את הפצתם. מוטיבים אלו היו מצויים גם בשלט האצולה של האוניברסיטה שכיום אינו בשימוש וכן בחותם האוניברסיטה. בחותם האוניברסיטה מוצגים גם שני התאריכים המשמעותיים בתולדותיה, תאריך הייסוד ותאריך המעבר לאטלנטה. המוטו של אוניברסיטת אמורי, "לֵב נָבוֹן, יִקְנֶה-דָּעַת", לקוח מספר משלי, י"ח, ט"ו והוא משולב בסמלי האוניברסיטה מאז 1890.
מלתוסיאניזם

נאו-מלתוסיאניזם

רעיונות מלתוסיאניים החלו להופיע שוב במאה ה-20. הוגים חברתיים חזרו אל רעיון הסכנה שבגידול אוכלוסייה אך הפעם לא בחברה המערבית המבוססת, כמו אצל מלתוס, אלא בארצות הבלתי מפותחות של העולם השלישי. על כן, הדוגלים בדעות אלו, שבו אל רעיונות הגבלת הילודה, בצורת עיקור המוני (כמו בהודו) ובעזרת חוקי ענישה כלכלית למרובי ילדים (כמו בסין). אך לרוב, מדיניות זו נכשלה עד היום. מעבר לכך, הקטנת הילודה בארצות המפותחות, הביאה לחוסר ידיים עובדות ולצורך של הגירה של עובדים זרים רבים לאותן ארצות, דבר שרק החמיר את המצב החברתי.
בין כלכלני המאה ה-20 היו גם דעות אחרות,כך למשל אסתר בוסרופ פיתחה תאוריה שמתחה ביקורת על דעות של מלתוס וממשיכי דרכו.
כושר נשיאה וכושר התאמה:
שני מושגים אלו מייצגים את ההתנהגות שלנו כלפי הסביבה בשתי אמות מידה .
כושר נשיאה – כמות הפרטים שהסביבה יכולה לקבל מבלי שזה יפגע בכושר הנשיאה שלה.
כושר ההתאמה – יכולת חברתית לערוך שינויים או התאמות למציאות המשתנה. במספר מישורים: חברתי,קוגניטיבי,מוסדי וטכנולוגי.
האם האנושות צועדת לקראת פיצוץ אוכלוסין:
תרחיש 1 : קצב גידול מהיר – אין יכולת התאמה, כושר נשיאה מוגבל – אנחנו נכחד
תרחיש 2 : כושר נשיאה מוגבל, קצב גידול ניתן לשליטה, יכולת התאמה יש – יכולים להמשיך להתקיים דורי דורות
תרחיש 3 : כושר נשיאה בלתי מוגבל, כושר ההתאמה גדול, אין הגבלה על ילודה – מצוין
מפלגת נאלראק

היסטוריה

המפלגה הוקמה על ידי הנס אנוקסן בינואר 2014, לאחר שעזב את מפלגת סיומוט. ב-בחירות בנובמבר 2014 זכתה המפלגה בשלושה מושבים בפרלמנט של גרינלנד: הנס אנוקסן, פר רוזינג-פטרסן (גם כן חבר סיומוט לשעבר) ואנתון פרדריקסן (לשעבר מנהיג מפלגת התאחדות המועמדים).
ב-בחירות בנובמבר 2018 זכתה המפלגה בארבעה מושבים בפרלמנט של גרינלנד.
ב- 19 במאי 2018, אושר כי חבר הפרלמנט הנריק פליישר עזב את המפלגה. ב -20 במאי 2018, מקורות חדשותיים דיווחו שהוא עובר לסיומוט, אם כי פליישר עצמו לא אישר רשמית את הדיווח עד 22 במאי 2018
אהרן צרויה

ביוגרפיה

אהרן צרויה נולד בירושלים בשנת 1895, בן למשפחה יהודית-ספרדית ותיקה שהגיעה לירושלים מחלב. בנעוריו למד בבית הספר של כל ישראל חברים בעיר. בשנת 1911 עברה משפחתו למצרים, ונותרה בה במהלך שנות מלחמת העולם הראשונה. צרויה השלים את לימודיו התיכוניים במצרים ובשנת 1919 נסע ללימודים בפריז. אף על פי שהיה חסר אמצעים כלכליים, התקבל ללימודי פילוסופיה באוניברסיטת הסורבון והשלים בה תואר דוקטור לפילוסופיה. בין מוריו היה הפילוסוף היהודי-צרפתי הנודע אנרי ברגסון. לאחר שהשלים את לימודיו היה למרצה בסורבון וחבר באקדמיה הצרפתית למדעים.
צרויה היה כותב  וחוקר פורה. ספריו הראשונים ("מבוא לאמנות הציור בימינו", "הבעיה הפילוסופית של המלחמה והשלום", "מבוא לפילוסופיה בת זמננו") התקבלו בהערכה בחוגים הספרותיים בצרפת. בהמשך עבר לעסוק בפילוסופיה יהודית ובין היתר פרסם ספרים על הפילוסופיה של שפינוזה (1933) והפילוסופיה של הרמב"ם (1951). אחד מספריו החשובים ביותר היה ספר גדול על הקבלה, מקורותיה והמטאפיזיקה שלה (1947), שיצא לאור בצרפתית בשלוש מהדורות ותורגם לשפות נוספות, בהן גרמנית וספרדית. מחקריו הנרחבים על הקבלה חלקו בנושאים מסוימים על מסקנותיו של חוקר הקבלה הנודע גרשם שלום, שמצדו ביקר את צרויה על כך שמחקריו מושפעים מהאסכולה התאוסופית שצמחה בצרפת מהמאה ה-19. צרויה עסק גם בפילוסופיה יהודית של העת העתיקה, ובשנת 1959 פרסם ספר על האיסיים. כמו כן חיבר ספר על המחשבה הפילוסופית הערבית (1967). מלבד ספריו פרסם מאמרים רבים מעל כתבי עת אקדמיים צרפתיים ואנגליים. על מחקריו זכה למספר פרסי הוקרה מהאקדמיה הצרפתית.
בתקופת מלחמת העולם השנייה סבל כמו שאר יהדות צרפת מהאנטישמיות של משטר וישי. בפשיטה על ביתו ניזוקה ספרייתו הגדולה ורבים מכתבי היד נלקחו. בשנת 1949 הוזמן כאורח למדינת ישראל הצעירה, וביקר בה גם מספר פעמים נוספות לאחר מכן.
המוזיאון הלאומי של תימן בעדן

אוסף המוזיאון

מוקדי האוספים במוזיאון של עדן הם הממצאים מהממלכות הקדם-אסלאמיות בדרום ערב, בייחוד מקתבאן (قتبان) , ממלכת אוסאן (أوسان) , סבא, חצרמות (حضرموت) וחִמְיַר. עיקר המוצגים – פסלים, אסטלות, כלי קטורת וכתובות. מלבדם כולל המוזיאון יצירות אמנות אסלאמית ופריטים אתנוגרפיים. רוב המוצגים במוזיאון מקורם באוסף מוּנצֶ'רג'י (Muncherjee).
הבסיס המסודר לאוצרות המוזיאון נוצר על ידי הארכאולוג הבריטי ג'רלד לנקסטר הרדינג, שצילם, רשם וקיטלג בשנים 1959–1960 את מצאי העתיקות בשטחי החסות של בריטניה בדרום ערב, ובתוכם פריטי אוסף מונצ'רג'י. ב-1962 הוקמה בעדן מחלקת עתיקות ממשלתית בראשות האדריכל דונלד דו  שטיפל בהעמדת תצוגות המוזיאון.
ב-2008–2009 צולמו וקוטלגו הכתובות העתיקות במוזיאונים של תימן בידי צוות מאוניברסיטת פיזה, איטליה, ונבנה ארכיון דיגיטלי לצורך מחקר הכתובות הערביות הקדם-אסלאמיות, ובכללן אלה שברְשות המוזיאון של עדן. במסגרת המיזם הוכשר סגל באוניברסיטת עדן לטיפול בכתובות.
ב-1994, במהלך מלחמת האזרחים בתימן, נבזז המוזיאון וכמה ממוצגיו אבדו. כאשר המורדים החות'ים השתלטו על העיר ב-‏2015, נהרסה הקומה העליונה של המוזיאון.
דייוויד היירווד

ביוגרפיה

היירווד נולד וגדל בעיר ברמינגהאם, בילדותו התעסק במגוון תחומי ספורט ואף שאף להיות שוער מקצועני.
למד משחק והתמקצע אצל האקדמיה המלכותית לאמנות הדרמה.
ב-2005 שיחק בדרמה של ג'וליאן פלוז "שקרים נפרדים" בתור המפקח מארשל ובסדרת הדרמה של רשת ITV "חברים שמנים".
בשנת 2006 הופיע היירווד במותחן המלחמה הפוליטי "לגעת ביהלום" בתפקיד מפקד כוחות המורדים האכזרי בסיירה לאון, קפטן פוייסון ובעיבוד הטלוויזיוני לרומן "סאלי לוקהארט: מסתרי אבן האודם" בתפקיד מתיו וניקולס בדוול.
בשנת 2009 שיחק היירווד בעונה השלישית של הסדרה "רובין הוד" בתפקיד הנזיר פריאר טאק.
בשנת 2011 התפרסם היירווד בתפקיד מנהל המרכז ללוחמה בטרור של ה-CIA דייוויד אסטס בסדרת הדרמה המפורסמת והמצליחה "הומלנד".
ב-2012 הופיע במיני סדרת הפיראטים "אי המטמון" בתור הפיראט בילי בונס.
החל משנת 2015 היירווד משחק בסדרת הטלוויזיה של רשת "The CW" "סופרגירל" בתפקיד ג'ון ג'ונס/הצייד ממאדים, האנק האנשו/סייבורג סופרמן.
בשנת 2017 שיחק בסרט הדרמה העצמאי "קדחת הצבעונים", לצדן של אליסיה ויקנדר וקארה דלווין.  
היירווד נשוי משנת 2013 לקירסטי הנדי ואב לשתי בנות.
מדרשת שיל"ת

שרות לאומי

המדרשה מציעה לבוגרות האולפנות תוכנית לימודים בשילוב עם שירות לאומי בקרני שומרון והסביבה. במהלך הבוקר הבנות פועלות באתרי הפעילות של האגודה, בעיקר בתי ספר במסגרת האגודה להתנדבות. בשעות אחה"צ, יומיים בשבוע, ובשעות הערב הן לומדות לימודיים תורניים ואחרים במדרשה.

לימוד לנשים

המדרשה מקיימת יום לימוד שבועי לנשים. ביום לימוד זה משתתפות קרוב למאה נשים מכל רחבי השומרון: קרני שומרון רבתי, קדומים, צופים, יקיר, רבבה, פדואל, וכו'. ביום זה מלמדים רבניות ורבנים מכל רחבי הארץ: הרב ברוך סליי, הרב מיכי יוספי, הרבנית עידית איצקוביץ ועוד. כמו כן לימד שם הרב אלישע וישליצקי לפני פטירתו.
אורוז'אי קרסנודאר

היסטוריה

בתחילה המועדון תוכנן להיקרא "יקטרינודאר", אך בסופו של דבר, קיבל את שמו "אורוז'אי", למרות שבסקר אוהדים זה היה השם הכי פחות פופולרי מקרב ההצעות האחרות. בעונת 2018/2019 התמודד בליגת הכדורגל המקצוענית ובגביע הרוסי בכדורגל בו הפסיד המועדון כבר במשחק הבכורה.
באוגוסט 2018 חברת Optima Youg וחברת "רוסטאגרו" הפכו לספונסריות הקבוצה והפכו לבעלי המניות העיקריים בקבוצה.
סוויפט (שפת תכנות)

קוד לדוגמה

var apples = 5var oranges = 10print("I have \(apples) apples and \(oranges) oranges")
אהבת ישראל (מצווה)

המקור בתורה ובהלכה

המצווה נלמדת מהפסוק "לֹא-תִקֹּם וְלֹא-תִטֹּר אֶת-בְּנֵי עַמֶּךָ, וְאָהַבְתָּ לְרֵעֲךָ כָּמוֹךָ, אֲנִי ה'".
לדעתו של רבי עקיבא, מצווה זו היא מצווה כללית ויסודית בתורת ישראל: "ואהבת לרעך כמוך זה כלל גדול בתורה".
וכן אמר הלל הזקן לגר שרצה ללמוד את כל התורה על רגל אחת: "דעלך סני - לחברך לא תעביד. זו היא כל התורה כולה, ואידך פירושה הוא, זיל גמור." ובפירוש מהרש"א שם, נכתב שנלמד ממצוות "ואהבת לרעך כמוך".
הרמב"ם פוסק בספר המצוות: "לאהוב כל אדם מבני ברית, שנאמר 'ואהבת לרעך כמוך'", ובהלכות דעות מפרש:
מצוה על כל אדם לאהוב את כל אחד ואחד מישראל כגופו, שנאמר "ואהבת לרעך כמוך". לפיכך צריך שיספר בשבחו ולחוס על ממונו, כמו שהוא חס על ממון עצמו ורוצה בכבוד עצמו; והמתכבד בקלון חברו, אין לו חלק לעולם הבא
— משנה תורה, ספר מדע, הלכות דעות פ"ו ה"ג
בנוסף לכך, פסק הרמב"ם דינים נוספים הנובעים ממצווה זו, בהקשר של מצוות אחרות.

אהבה כלפי כופרים

ביחס ל"פושעים ומורדי ישראל", עליהם נאמר בגמרא שיש לשונאם, מבואר בספר התניא (פרק לב) ששנאה זו אמורה להיות מופנית רק כלפי היסודות הרעים בנפשם שגרמו להם לחטוא, אך בהתייחס לנשמתם הקדושה יש לרחם עליהם, לאוהבם ולקרבם. כאשר נשאל רבי יוסף יצחק שניאורסון מחב"ד, כיצד מתייחס הוא בחביבות ובקרבה ליהודים מסוימים הנכללים בקטגוריה ההלכתית "מורידין ולא מעלין" (כלומר, מצבם שפל עד שאין לסייע להם להינצל ממוות), השיב לשואל שילמד תחילה את השולחן ערוך כולו, ולאחר מכן יגיע להלכות אלו, הממוקמות בסופו. כלומר, הגדרת יהודי במצב כזה אינה פשוטה כלל.
פיסטולה בין השופכן לנרתיק

שכיחות

שכיחות הפיסטולה בין אחד השופכנים לנרתיק בקרב נשים נעה בין 11%- 6%. אחוז התרחשות פיסטולה אחרי ניתוח כריתת רחם כתוצאה מפגיעה באחד השופכנים נע בין 10%- 0.5%.בספרות מדובר על כ 15%-25% מהנשים שסובלות מפיסטולה בין השופכן לנרתיק היא כתוצאה מניתוחים גינקולוגיים.

גורמים

פיסטולה זו יכולה להיגרם כתוצאה מלידה קשה ומאורכת שגורמת ללחץ על קיר הנרתיק הקדמי, ניתוח קיסרי, הפלה מזוהמת, טראומה גופנית, כריתת רחם, ובעיקר ניתוחים גינקולוגיים של הסרת גידולים, ניתוח תיקון צניחת רחם. פיסטולה יכולה להתפתח תוך חודשים או שנים לאחר קרינה לאגן. דימום במהלך כל ניתוח גינקולוגי יכול לטשטש את החזון של המנתח ולגרום לפגיעה בשופכן שיבוא לידי ביטוי בפיסטולה בינו לבין הנרתיק בשלב מאוחר.

סיכום

פיסטולה בין השופכן לנרתיק היא חיבור לא תקין אשר נוצר בין שני איברים אלה. כתוצאת מחיבור זה נגרמת דליפת שתן קבועה דרך הנרתיק.
הפיסטולה נגרמת לרוב מניתוחים גינקולוגיים או לידה מסובכת. והיא גורמת לסימפטומים כגון כאבי בטן, חום, דליפת שתן לא רצויה, ודלקת באזור האגן. ניתן לטפל בפיסטולה בשתי דרכים, שמרנית או ניתוחית, דרך הטיפול תלויה באטיולוגיה של הפיסטולה, הגודל שלה, הגישה אליה, ולפי החלטת המנתח. אחוזי הצלחת הניתוחים לתיקון פיסטולה גבוהים, הצלחת הניתוח תלויה במורכבות הניתוח ומספר הניסיונות הקודמים לתיקון.

קריאה נוספת

.Hacker, Neville F., Joseph C. Gambone, and Calvin J. Hobel. Hacker & moore's essentials of obstetrics and gynecology. Elsevier Health Sciences, 2015
עמוס ארבל

ביוגרפיה

התחנך בחיפה בתיכון חוגים. את שירותו בצה"ל עשה ארבל בשנות ה-60 בלהקת הנח"ל. באחת ההופעות בחיפה הוא נכח בהופעה של מרסל מרסו, שהציע לארבל לבוא לפריז וללמוד פנטומימה. לאחר שהשתחרר מהצבא נסע ארבל לפריז, והחל בלימודי תקשורת וטלוויזיה, ופנטומימה אצל ז'אק לקוק ומרסל מרסו. בשנת 1968 פנה אליו יורם רונן, מנהל מערכת החדשות של הטלוויזיה באותה התקופה, בהצעה שישמש ככתב בפריז של הטלוויזיה, לצדו של ירון לונדון, שהיה שליח רשות השידור בבירת צרפת, וזאת בשל היכרותו עם המדיום הטלוויזיוני מלימודיו. עם חזרתו לארץ, הצטרף ארבל למערכת החדשות של הטלוויזיה.
בתחילה היה כתב כללי וסיקר נושאים שונים, בהם עליית המתיישבים הראשונים לפתחת רפיח. במהלך מלחמת יום הכיפורים היה חלק מצוות הכתבים שנשלחו לסיקור החזית הדרומית. אחרי המלחמה, מונה לכתב הפרלמנטרי של הטלוויזיה, ולאחר כמה שנים היה ראש הדסק לענייני תרבות ואומנות. בתקופה זאת שידר מדי שבוע ב"יומן", מגזין החדשות של יום שישי, כתבה שסיפקה פרופיל של אומן או קבוצת אמנים, מזוויות שונות.
כבר משנת 1971 החל ארבל להנחות תוכניות שונות בטלוויזיה, במקביל לעבודתו בחדשות, כשהראשונה מביניהן הייתה במקצב ה-70, שעסקה במוזיקה מאותה התקופה. את עיקר פרסומו קיבל מהנחיית תוכנית האירוח "בין הכיסאות" מאמצע שנות השמונים ולמשך כשבע שנים. באותה התקופה היה ממייסדי חדשות הלילה של הטלוויזיה, לצידם של עמנואל הלפרין ודוד ויצטום, ששודרו עם תום השידורים. בשנת 1993 הפיק ערך והגיש את תוכנית הראיונות "עניין ראשון", אשר שודרה במשך שנה. מאז שימש ארבל כעורך ומגיש מבזקי חדשות, כראש דסק החדשות במערכת תל אביב וכעורך-משנה של "מבט".
במקביל לעבודתו ברשות השידור, לימד ארבל במשך עשר שנים פנטומימה, באוניברסיטה העברית, ולקבוצות צעירים בירושלים. בין תלמידיו - חנוך רוזן, ענת וקסמן ואשר פיש. כמו כן לימד תקשורת באוניברסיטת חיפה במשך 20 שנה וערך סדנאות תקשורת במרכז הבינתחומי הרצליה.
ארבל פרש לגמלאות מרשות השידור בשנת 2012, לאחר 43 שנות עבודה.
ארבל, המתגורר בהרצליה פיתוח, נשוי לרחל, אדריכלית פנים ומעצבת סביבה. לזוג בת, דוקטור לפילוסופיה, ובן, שחקן בתיאטרון הקאמרי.